Poika Vesanto: Saku Sämpylä, Eetu ja Riku – kuvasarjoja vuosilta 1931–32. 112 s. Täysi käsi, 2017.

Lehtikuvitusten ja kirjankansien tuntijat palvovat 1930–40-luvulla vaikuttaneen Poika Vesannon notkeaa, ”amerikkalaista” viivaa. Hän löi läpi sarjakuvilla.

Kokoomateos Vesannon varhaissarjiksista selaa johdonmukaisesti modernin elämän villityksiä funkismööpeleistä levyihin ja hisseistä auton hankintaan ja jojoihin.

Vesanto piirsi Aamulehdelle vuoden verran sarjaa Eetu ja Riku ja toisen mokoman Saku Sämpylää. Ensin torailivat vanhapoikaveljekset. Eetu esteli Rikun lähtöjä ”hiluihin” samaan tapaan kuin amerikkalainen Klaara piti pihdeissä Vihtoria.

Hiotumpi pikku-ukkeli Saku Sämpylä oli vaimoa karussa vilkkaassa kaupungissa.

Hämmästyttävästi vain vuoden treeni nosti työt maailmanluokkaan. Silmät olivat Eetussa ja Rikussa ilmeettömät ympyrät, mutta Sämpylässä terävä tuike ilmaantui silmiinkin.

Kirjan loppusivujen syntyessä tekijä jo korjattiin Tampereelta laajempiin piireihin Otavaan. Vesanto piirsi yhä sarjakuviakin. Hän korvasi alkuperäispiirtäjän Suomen Kuvalehden kansansuosikissa Junnu Kivasessa.

Seuran värikannet tarjosivat 1930-luvun puolivälissä sarjakuvaruutuja muikeamman, julistemaisen pinta-alan täytettäväksi.

Ensisarjakuvista tulee läpi, että pakkohan tämän miehen oli syöksyä populaaripiirtäjäksi. On pohdittu hahmojen svengaavien eleiden esikuvaa, mutta kirja näyttää, että kyllä oma tyyli syntyi selkäytimestä. Vesanto lainasi vaikkapa Mikki Hiirestä vain tarpeellisen.

Vesannon aloitusta pidetään niin tärkeänä lenkkinä Suomi-sarjakuvassa, että Timo Kokkilan johdolla sarjat restauroitiin mahdollisimman huolellisesti.

Kustantajaksi ilmoittautui Pertti Jarla. Hänelle varmasti passaa, että sarjassa puhutaan ”fingerporillisen” kulauttamisesta. Äkkiä löytyneen viivaloiston päälle on vielä sanailun hauskuus.

Poika Vesanto: Saku Sämpylä, Eetu ja Riku – kuvasarjoja vuosilta 1931–32. 112 s. Täysi käsi, 2017.